SL Uradni list Evropske unije C 184/32

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 184/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MIELE DELLE DOLOMITI BELLUNESI“

ES št. IT-PDO-0005-0776-09.06.2009

ZGO ( ) ZOP ( X )

1. Ime:

„Miele delle Dolomiti Bellunesi“

2. Država članica ali tretja država:

Italija

3. Opis kmetijskega proizvoda ali živila:

3.1. Vrsta proizvoda:

Skupina 1.4: Drugi proizvodi živalskega izvora

3.2. Opis proizvoda, za katerega se uporablja ime „Miele delle Dolomiti Bellunesi“:

Med „Miele delle Dolomiti Bellunesi“ iz nektarja cvetic z gorskih predelov Belluna proizvajajo čebele lokalnega ekotipa „Apis mellifera“, ki izhajajo iz naravnega križanja različnih pasem čebel, zlasti italijanske čebele (Apis mellifera Ligustica) in kranjske čebele (Apis mellifera Carnica); te čebele so se skozi čas posebej prilagodile gorskemu okolju Belluna in zagotavljajo dober donos medu.

Glede na različne rastlinske vrste, katerih cvetenje se zvrsti med proizvodnjo, in na cvetice, na katerih so čebele nabirale cvetni prah, razlikujemo naslednje vrste „Miele delle Dolomiti Bellunesi“: mešani cvetlični, akacijev, lipov, kostanjev, slečev in regratov med.

A. Fizikalno-kemične lastnosti

Ves med iz Belunskih Dolomitov mora imeti naslednje fizikalno-kemične lastnosti:

HMF (ob sprostitvi na trg) < 10 mg/kg

Različne vrste „Miele delle Dolomiti Bellunesi“ morajo imeti naslednje fizikalno-kemične lastnosti:

Vrsta medu Voda (%) pH Fruktoza + glukoza (%) Saharoza (%) najmanj največ najmanj največ najmanj največ najmanj največ cvetlični 15 18 3,4 4,4 69 78 0 3,8 akacijev 15 18 3,7 4,1 61 77 0 10 lipov 16,5 17,8 4 4,1 67 70 0,8 4,6 kostanjev 16,5 18 4,4 5,8 61 74 0 2,4 slečev 16 17,7 3,7 4,2 65 72 0,1 0,7 regratov 17 18 4,3 4,7 37,8 38,5 0,1 0,4

B. Lastnosti cvetnega prahu

Na splošno je spekter cvetnega prahu značilen za gorsko rastlinstvo. Vendar pa morajo biti glede na cvetice, na katerih so čebele nabirale cvetni prah, pri spektrih cvetnega prahu različnih vrst medu „Miele delle Dolomiti Bellunesi“ upoštevane naslednje zahteve:

Vrsta medu Cvetni prah mešani cvetlični prevladujejo: regrat, lipa, kostanj, sleč, različne ustnatice akacijev > 30 % vrste Robinia pseudoacacia L. lipov > 10 % vrste Tilia sp. kostanjev > 70 % vrste Castanea sativa M. slečev > 20 % vrste Rhododendron sp. regratov > 5 % in < 30 % vrste Taraxacum sp.

C. Organoleptične lastnosti

Odvisne so od cvetic, na katerih so čebele nabirale cvetni prah, in se zato razlikujejo glede na vrsto medu:

mešani cvetlični (ali cvetni): od svetlorumene do jantarjeve barve; sladkastega okusa, mehak, hitro kristalizira;

akacijev (ali robinijev): svetle jantarjeve barve, prozoren, blagega in zelo sladkega okusa, z vonjem, ki spominja na robinijeve cvetove, praviloma tekoč;

lipov: različnih barv, od rumene do zelenkaste, okus rahlo grenek, svež balzamičen vonj, testen videz, zapoznela kristalizacija;

kostanjev: temnorjave barve, manj sladkega, grenkljastega okusa po čreslovini, ostrega in aromatičnega vonja, pretežno tekoč;

slečev: od skoraj brezbarvne pa do bele ali svetlo kremne barve po kristalizaciji, blagega okusa, z vonjem po zeliščih in sadju, tekočega videza, pozneje pa testen z drobno zrnatostjo;

regratov: rumeni odtenki, manj ali zmerno sladek, običajno kisel, rahlo grenek in trpek.

3.3. Surovine:

Se ne uporablja.

3.4. Krma:

Pri morebitnem beljakovinskem hranjenju čebeljih družin s cvetnim prahom je prepovedana uporaba proizvodov, ki vsebujejo cvetni prah, če ta ni izključno krajevnega izvora.

Običajna praksa vključuje pobiranje satovja s cvetnim prahom ali samega cvetnega prahu s pomočjo pasti, ki ga je treba ob povečani proizvodnji posušiti ali shraniti v zamrzovalniku, nato pa znova uporabiti v obdobjih, ko je na razpolago manj cvetnega prahu.

3.5. Posebni proizvodni postopki, ki jih je treba izvajati na opredeljenem geografskem območju:

„Miele delle Dolomiti Bellunesi“ se proizvaja, predeluje in obdeluje na geografskem območju, opredeljenem v točki 4.

Med se proizvaja v stacionarnih čebelnjakih ali takih, ki se občasno premeščajo le znotraj gorskega območja proizvodnje; ta med se s centrifugiranjem toči neposredno iz medenega satovja.

Med se vedno toči v zaporednih fazah v povezavi s cvetenjem različnih rastlin, da bi pridobili sortni proizvod.

3.6. Posebna pravila za rezanje, ribanje, pakiranje itd.:

Za pakiranje medu „Miele delle Dolomiti Bellunesi“ se uporabljajo 250-, 500- ali 1 000-gramski stekleni kozarci, zaprti s kovinskim pokrovom in zapečateni z nalepko. Poleg tega ga je z enkratnim odmerkom dovoljeno pakirati v manjše steklene kozarce, vrečke, banjice ali drugo posodo iz ustreznega materiala.

3.7. Posebna pravila za označevanje:

Logotip medu „Miele delle Dolomiti Bellunesi DOP“ predstavlja nepravilni krog, ki je v zgornjem delu obrobljen z zelenim kolobarjem, na katerem je z belimi črkami napisano „MIELE DELLE DOLOMITI BELLUNESI“; v notranjosti kroga so tri nepravilne proge rumene, modre in zelene barve, delno prekrite s skico treh vrhov Lavareda, ki so oblikovani iz kapelj medu, nanesenih s tradicionalno žlico za med; v spodnjem delu je z rumenimi črkami navedeno „D.O.P.“ kot je razvidno s spodnje slike. Na nalepko je mogoče v skladu z nacionalnimi predpisi vključiti dodatni napis „prodotto della montagna“ (gorski proizvod).

4. Jedrnata opredelitev geografskega območja:

Geografsko območje, na katerem se proizvaja „Miele delle Dolomiti Bellunesi DOP“, zajema celotno pokrajino Belluno; to je gorsko območje, obdano z gorskimi verigami, ki geografsko območje seveda ločujejo od sosednjih pokrajin in dežel ter Avstrije na severni strani meje.

5. Povezava z geografskim območjem:

5.1. Posebnost geografskega območja:

Okoljski dejavniki

Območje proizvodnje je gorsko območje med dolinami in visokimi vzpetinami. Ima pedoklimatske in ekološke značilnosti alpskih območij ter je bogato z gozdovi in pašniki.

Na območju proizvodnje ni večjih industrijskih obratov niti intenzivnega kmetijstva, prav tako ni večjih prometnih poti, ki so mogoči viri onesnaževanja tudi za čebelarske proizvode. Take razmere omogočajo pridobivanje čistega in zdravega medu, ki ne vsebuje težkih kovin ali onesnaževal okolja.

Podnebno-okoljske razmere v Bellunu, kot so temperature in povprečna količina padavin, se glede na zgodovinske arhive močno razlikujejo od drugih območij, ki mejijo z ravnino, in povprečnih vrednosti v Benečiji ter pozitivno vplivajo na izločanje nektarja, kakovost proizvoda in njegovo obstojnost.

Zaradi nizkih temperatur in velike količine padavin ima območje Belluna najobsežnejše travniške in pašniške površine ter zelo bogato alpsko rastlinstvo, ki se je razvilo pretežno na apnenčastih substratih Dolomitov in obsega več kot 2 200 vrst (1/3 vsega rastlinstva v državi) ter čebelam omogoča, da lahko pri nabiranju nektarja in cvetnega prahu izbirajo med najboljšimi rastlinskimi viri.

Belunski Dolomiti so namreč že v prejšnjih stoletjih sloveli po kakovostnem travniškem cvetju in cvetju s planinskih pašnikov; bogastvo in posebnosti tega rastlinstva so eden glavnih znanstveno utemeljenih razlogov, da si narodni park Belunskih Dolomitov zasluži priznanje Skupnosti, države in dežele.

Med drevesnimi vrstami so zelo pomembni macesnovi, bukovi, borovi in smrekovi gozdovi, značilni za to območje. Ob vznožju skalnatih sten se razprostirajo gosti gozdovi listavcev in iglavcev ter visokogorski travniki z bujnim rastlinjem in številnimi endemičnimi vrstami, med katerimi so sleč, bodaki, planike in druge gorske rastline. Vaskularno belunsko rastlinstvo obsega več kot 1 400 vrst, med katerimi je kar nekaj takih, ki si zaslužijo omembo, ker so endemične, redke ali večjega fitogeografskega pomena.

Mešana travna in drevesna flora sta bogati z vrstami, ki se s stališča čebelarstva in cvetnega prahu uvrščajo med najboljše, kot so robinija, sleč, regrat, lipa, resje, detelja in zelo dolg seznam vrst, ki sestavljajo mešani cvetlični med.

Poleg tega je zelo pomembna tudi prisotnost nektarskega rastlinstva, značilnega za gorsko območje, kot sta kostanj (Castanea Sativa) in bodak (Cardus sp.), saj je nektar hrana, ki je potrebna za biološki cikel čebel. Diplomske naloge in raziskave dokazujejo, da je proizvodnja nektarja večja pri rastlinah, ki rastejo v visokogorju, kot pri tistih v nižinah.

Človeški dejavniki

Čebelarstvo je bilo v gorskih predelih Belluna razširjeno že od nekdaj, tudi v daljni preteklosti, ko so starinski panji od čebelarjev zahtevali veliko spretnosti, da pri točenju medu niso uničili celih čebeljih družin.

Tudi v najtežjih časih je bilo čebelarstvo na tem območju vselej zelo priljubljena dejavnost, pri kateri so se uporabljali pretežno preprosti starinski panji. Inovativna uvedba panja „Dadant Blatt“ je poenostavila pridelavo medu, vendar čebelarstvo v gorskih predelih Belluna še danes poteka na tradicionalen način, pri katerem morajo čebelarji obvladati posebne spretnosti za postavljanje in oskrbo panjev, varstvo in razvoj čebeljih družin, postopke točenja in izbiro obdobja cvetenja, ki omogoča pridobivanje različnih vrst medu, ter skrbeti za njegovo shranjevanje.

Danes večina čebelarjev deluje na območju dolin v občinah Belluno in Feltre, poleg tega pa je tudi veliko visokogorskih čebelarjev, ki pridelujejo posebno kakovosten med, kot je slečev med.

5.2. Posebnost proizvoda:

V različnih vrstah sortnega medu se kažejo rastlinske vrste tega območja, ki so s stališča čebelarstva, cvetnega prahu in nektarja med najboljšimi, na primer akacija – robinija, sleč, regrat, lipa, kostanj, od katerih jih večina raste le v gorskih predelih, zaradi česar je „Miele delle Dolomiti Bellunesi“ tako cenjen. Mešani cvetlični med se proizvaja iz številnih vrst planinskega cvetja, ki ga čebele izberejo med več kot 2 200 vrstami, značilnimi za gorski svet Belluna.

Poleg „cvetlične vrednosti“ na kakovost medu „Miele delle Dolomiti Bellunesi“ vplivajo še druge temeljne lastnosti, kot so čistost, zdravilnost in dolg rok trajanja, ki jih potrjujejo tudi nizke vrednosti HMF, ki izhajajo iz značilnosti geografskega območja ali so rezultat izkušenj in znanja čebelarjev.

5.3. Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugimi značilnostmi proizvoda (za ZGO):

Alpsko gorsko območje, za katero so značilne nizke temperature, velika količina padavin in površine dolomitskega izvora, omogočajo razvoj alpskega rastlinstva, bogatega z drevesnimi vrstami in zelišči, pomembnimi za čebelarstvo, zaradi česar je Belluno primerno območje za proizvodnjo cenjenega medu iz rastlinskih vrst, ki rastejo le ali pretežno na alpskih gorskih območjih.

Nizke temperature skozi vse leto, ki so precej nižje od deželnega ali državnega povprečja, pozitivno vplivajo tudi na kakovost medu in na zmožnost njegovega shranjevanja, saj preprečujejo vsako nepravilno fermentacijo ter omogočajo dolgo ohranjanje organoleptičnih lastnosti in sestave.

Manjši vpliv človekovih dejavnosti (prebivalstva, industrijskih obratov, prometnih poti), značilna izoliranost gorskih območij, zlasti pa strokovnost, s katero čebelarji opravljajo dejavnost, ki se je ohranila na ravni obrti, omogočajo pridobivanje čistejšega in bolj zdravega proizvoda v primerjavi s tistimi, ki se pridobivajo v nižinah.

Čebelarstvo, ki je na območju Belluna razširjeno že od nekdaj, je poleg dodatnega zaslužka prebivalcev v preteklosti pomenilo rezervne zaloge energije za uporabo v prehrani med zimsko izoliranostjo, v kuhinji pa so se čebelarski izdelki uporabljali kot sladilo in za pripravo različnih lokalnih tradicionalnih jedi. Med „Miele delle Dolomiti Bellunesi“ se prodaja s tem imenom na nalepki že več kot 35 let, že od 80. let pa se z njim pojavlja na številnih sejmih in gorskih lokalnih kmečkih prireditvah, kot kažejo številna priznanja, fotografije čebelarjev na čebelarskih srečanjih in časopisni članki iz 80. let. Fotografije iz tega obdobja dokazujejo sloves imena „Miele delle Dolomiti Bellunesi“ na različnih oznakah in nalepkah. Že od nekdaj se „Miele delle Dolomiti Bellunesi“ uporablja tudi v številnih značilnih jedeh kot sestavina za pripravo sladic in značilnega kruha s tega območja (gorske skupnosti Cadore in občine Ampezzo) ter v značilnem medenem žganju in skupaj z lokalnimi siri. Proizvod je danes zelo iskan med potrošniki, zlasti turisti, ki ga zaradi njegovih posebnih lastnosti med počitnicami kupujejo za porabo skozi vse leto in ga razširjajo v vse italijanske dežele.

Sklic na objavo specifikacije:

(člen 5(7) Uredbe (ES) št. 510/2006)

Ta uprava je sprožila nacionalni postopek ugovora z objavo vloge za priznanje zaščitene označbe porekla „Miele delle Dolomiti Bellunesi“ v Uradnem listu Italijanske republike št. 285 z dne 5. decembra 2008.

Celotno besedilo proizvodne specifikacije je na voljo na spletni strani:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali neposredno na domači strani ministrstva za kmetijstvo, gozdarstvo in prehrano (www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE (Reg CE www.politicheagricole.it/Reg.CE510/2006)“.

(1) UL L 93, 31.3.2006, str. 12.